Naiv lomitscha - buna pista!

Da Silvia Buscher

In di da skis empernaivel, senza stress, senza preschas ed ambiziuns. Ina pista nunprivlusa, in pitschen sbagl dals urs, ina cupitgada nun spectaculara... sch'ella na fiss betg succedida gist avant ina foppa! La casualitad maligna decida davart in destin fatal: ruttadira dar spinal dal dies - donns vi dal magugl dal dies - tetraplegia cun paralisada andetga dals mauns, da la bratscha e da las chommas.

Sch'in uman vegn tutgà andetgamain d'in grev impediment corporal, vegn sia vita messa cumplettamain sutsura. Nagut è pli sco avant, ni en ses sa sentir persunal, ni en la vita privata e professiunala. Tut è mess en dumonda, surtut plans ch'ins aveva fatg per l'avegnir. Era la famiglia ed il conturn èn pertutgads e provocads. Persunas impedidas interrumpan l'andament da nossa rutina savens superfiziala, da nossas disas per il solit intolerantas. Noss criteris davart prestaziun e success, senn e nunsenn da l'atgna vita vegnan mess inevitablamain en dumonda, sche nossa via sa cruscha cun ina persuna impedida. I dependa alura da nossa prontezza e flexibladad, sch'in tal inscunter è e resta ina mulesta, in disturbi dischagreabel che nus pruvain da guntgir tant sco pussaivel, u sche nus vesain la schanza e profitain da quella. Il mintgadi ans porscha bleras occasiuns d'exercitar.

En il current dal temp
L'exposiziun d'informatica Orbit a la Fiera da Basilea attira in'enorma massa da glieud en la citad al Rain. La preschientscha a questa scuntrada dals chips d'auta qualitad e dals megahertzs potents è la finala in "must" per tuts che vulan sa tegnair al current. Colonnas d'autos che s'avischinan en zaccogns meter per meter al portal dad aur da la Svizra. Igl è in pover sa mudregim dad in staup a l'auter. Finalmain - suenter che la gnerva è vegnida strapatschada bravamain als tunnels da Belchen ed Arisdorf - pon ins alura puspè ina gia smatgar sin il pedal dal gas.
Il sulegl sa sbassa sco ina balla oranscha vers l’orizont. Pelvair, igl è gia saira... Avess jau mo prendì il tren! - La glisch dorada sfunsa la siluetta conuschenta cun la chasa auta da Lonza, ils clutgers dal Münster, ils chamins da chemia ed intginas construcziuns pli novas en in vel miaivel - e fa attent che la fanestra da l'auto duvrass era puspè ina sfruschada. Quest mument schluccà e paschaivel nun è da lunga durada. Avant la galaria da Schweizerhalle tgulan las rodas. Las glischs da frain traglischan sin trais vials sco la cua smanatschanta d'in dragun. Ed ussa era anc ina collisiun da chadaina - u in cas da panna! Sto quai propi esser!? Adrenalin - sch'el è anc avant maun - pulsescha vehementamain tras las avainas e s'erumpa en in vigurus "Battan quels atgnamain!?"

Il crap da stgarpitsch
Curius, pli datiers ch’ils automobilists s'avischinan a l'impediment e pli bufatg ch'els svieschan il crap da stgarpitsch. Quasi cun indulgenza curtaschaivla. Intgins ristgan schizunt d'auzar il maun per salidar. E quai curt avant che l'exposiziun ferma sias portas!
Igl è nagin rowdy da las vias, nagin pneu explodì u motor en fim, mabain in oldtimer scharmant e gracil cun rodas autas, il tetg vieut enavos e faudà che sa mova patgific en direcziun da la citad. Il manischunz è in tip gentil a la Sherlock-Holmes, sia cunautista ina little-old-Iady amicabla. Il numer da l'auto GB conferma il suspectà. - E l'autist sesa da la fallida vart!
Apparentamain exista era en noss mund plain preschas e stress tuttina anc in plaz per ils auters, ils plauns, ils impedids e quels ch'impedeschan. Nus stuessan forsa mo tgirar meglier questa acceptanza latenta?
In davos staup a l'entrada da la citad perquai ch'in automobilist ester ha prendì il fauss vial avant la spartida da l'autostrada. En il fratemp arriva pelvaira era la lindorna da la Gronda Bretagna sin la medema autezza. Ella vegn beneventada cun in surrir bainvulent. Entant che nus auters investin tants daners per noss vehichels svelts ed ecologics cun benzin senza plum, arriva il pitschen oldi gist uschè svelt en il lieu. Be pli patgific e cun dapli gust - e cun frequenzas dal cor reguladas.
Forsa ans avessan els schizunt da dir insatge, ils auters, ils plauns? Forsa na stuessan nus betg mo als supportar generusamain, mabain chapir lur messadi.

Il pass sur la sava
Christa Renggli arriva cun ses vehichel davant il Center svizzer dals paraplegichers a Nottwil e parchescha l'auto precautamain datiers da l'entrada principala. In privilegi per quels che transportan in pazient. Las portas da l'auto s'avran e nauador sa rodlan dus pitschens argients vivs blonds: "Daddy!" Els curran vers l'um che sorta plaun e bufatg da la clinica, cun crutschas e las chommas en stgainas. Il bainvegni turbulent da ses dus mats al avessan bunamain fatg perder l'equiliber. Las crutschas crodan cun fracass per terra. Riend sa tegna el cun in bratsch vi da la porta. Cun l'auter embratscha el da cor sia dunna Christa. Ir a chasa - finalmain ir a chasa! Tranter oz, ils 21 d'avust 1997, e quel di disgrazià dals 2 da schaner stat in grev temp. Bler è sa midà per adina per la famiglia Renggli da Sarnen. Josef prenda puspè sias crutschas e va plaunsieu vers l'auto.

Dadora
Cun pass precauts banduna el las localitads protegentas da la clinica, era sch'el è bain preparà per la vita ordaifer quella. Ir en l'auto è cumplitgà. Las crutschas crodan, questa giada sut las rodas. Las chommas vegnan andetgamain scurlattadas da spasmas e na sa laschan betg storscher. Pazienza. Spetgar enfin che la convulsiun e passada.
Josef Renggli è ussa in dals auters, dals plauns, dals impedids da chaminar. Tschert, il maister chaschader da 41 onns ha gì fortuna. EI po laschar la sutga cun rodas en la clinica. L'impediment tras tetraplegia cun sintoms da paralisa da la bratscha e da las chommas è gravant, malgrà il meglierament.
Mintg'onn datti en il Center dals paraplegichers intgins ventiraivels che pon bandunar il ospital chaminond. Ins na dastga però discurrer da miraculs. La fortuna gioga ina rolla gia il mument da l'accident ed il magugl dal dies na vegn separà totalmain. Il salvament, il transport correct e la tgira acuta adequata ed a dretg temp sustegnan plinavant il meglierament da la gnerva blessada. Entant stiran Roger da 5 onns e Daniel, ses frar pli grond che va en l'emprima classa, impazientamain las valischs e tastgas da la halla d'entrada e provan diligentamain da las chargiar en l'auto - sco sch'els vulessan impedir ch'i capitia anc la davosa secunda insatge che pudess retegnair lur bab.

"Anc las veglias vias...”
Suenter l'arrivada a chasa sa renda Sepp Renggli en la chascharia, tira en il scussal alv e metta si la chapitscha. Ses maun tschertga il levagl da cumond da la pipeline nua ch'il latg cula, el tutga l'ur da la chaldera nua ch'il latg giascha per vegnir dir, maschadà cun las culturas specificas da quagl e bacterias, e stritga ils magnucs da chaschiel deponids per madirar. Ses patratgs returnan al passà. Qua era el stà ed aveva lavurà enfin paucas uras avant l'accident dals 23 da schaner 1997. Ils eveniments da quel di passan sco in film tras ses chau...
La producziun da chaschiel da raclette ha pli u main adina stagiun. En il Vallais e la stad schizunt stagiun auta. Tard l'atun cura che l'emprima naiv croda sin ils auts reservan ils turists lur vacanzas en ils lieus da sport da skis. Segund las relaziuns da naiv datti alura stgarsezzas da producziun enfin Pasca, quai che pretenda dals chaschaders flexibilitad e savens in engaschament nuninterrut.
Quella damaun da schaner decida il team da la chascharia da raclette a Sarnen da far ina pausa da fabricaziun ed ir ensemen cun skis sin la Melchsee-Frutt. L'aura è buna, 5 grads sur il punct da schelira e forsa plitost chaud per quest temp; la naiv è in pau lomitscha, ma tegna bain. Josef Renggli è in um sportiv, el trenescha ses corp cun ir cun velo e trair la suga ed el sa prepara mintgamai seriusamain sin la stagiun da skis.

Cun il chau ordavant
Duas cursas a val patgificas portan distracziun suenter la dira lavur dal di, i tanscha anc per ina terza avant la pausa da mezdi. E lura capita al skiunz rutina in tup sbagl. EI na po betg pli evitar la cupitga. Probablamain na fissi capità nagut, sche la pista levamain pendenta na fiss betg puspè ida a munt suenter ina pitschna foppa. Josef croda cun il chau oravant en questa spunda. Il spinal dal culiez vegn stratg brutalmain tras la bostga. Sepp resta per terra immobil. Il corp ha pers andetgamain tut sentiment. Intuitivamain sa il disgrazià che sia blessura è gravanta.
Minutas pli tard sa tschenta il helicopter da la REGA en il lieu. Ils roturs pussants ramplunan - per secundas svanescha la scena en ina buffada da naiv.
Il skiunz blessà ha fadia da persvader ses spendraders che la marvezza na saja mo in sintom d'ina schelentada. Ses entir corp è gea daventà andetgamain insensibel gist suenter la cupitga. E Josef Renggli n'è stà gnanc ina minuta senza schientscha.

Vias e sviadas
Suenter curt temp sa auza l'utschè cotschen puspè en l'aria en la verticala tipica. Per il pazient cumenza ina odissea incredibla e nunchapibla. Josef Renggli vegn l'emprim transportà en ina clinica nua ch'el vegn sulettamain observà. La paralisa progredenta dovra in tractament urgent e perquai vegn il pazient transportà cun l'ambulanza en in auter ospital. Il spinal dal culiez blessà vegn la finala operà, il magugl dal culiez enserrà vegn distgargià tras ina laminectomia. Quai vul dir, ils artgs dal segund, terz e quart spinal dal culiez vegnan fendids, l'artg rut dal tschintgavel spinal dal culiez vegn allontanà. Qua tras cuntansch'ins la decumpressiun. Il spinal dal culiez na vegn dentant betg stabilisà.
Dus dis pli tard, ils 25 da schaner 1997, vegn Josef Renggli transportà cun l'ambulanza en il Center svizzer dals paraplegichers a Nottwil. EI vegn sin la staziun intensiva. Las mesiras da terapia instradadas portan per fortuna suenter paucs dis in restabiliment neurolog. La capacitad da sentir s'annunzia cun in sfurmiclim e pitgim en il bratsch sanester. II pe dretg cumenza a daventar movibel, uschia ch'ins po sperar cun in svilup positiv malgrà il retard nunnecessari da la terapia acuta. II restabiliment vegn dentant era accumpagnà d'ina ipersensibilitad che chaschuna dolurs cun mintga contact. Gia il lenziel sin il corp provochescha dolurs strusch supportablas. "Per far il letg stuevan els tractar mai sco in ov criv."

Agid cumplessiv
Per il pazient, sia dunna e ses uffants cumenza in grev temp. Suenter il schoc da l'accident e la diagnosa èn els stratgs vi e na tranter speranza eterna, tranter fidanza e desperaziun. En il rom da la reabilitaziun cumenzan immediat tut las mesiras medicalas e terapeuticas. Era las stentas per la reintegraziun professiunala cumenzan gia ils emprims dis cun prender si contact cun il patrun. Tge è pussaivel, davent da cura ed en tge mesira, sch'il restabiliment fa vinavant progress? Tge mesiras èn necessarias, sche la greva paralisa resta, per ch'il pazient possia tuttina lavurar en sia professiun? En il Center svizzer dals paraplegichers a Nottwil vala numnadamain era en temps economicamain difficils la devisa: "reintegraziun avant renta" . Èsi necessari da far midadas da construcziun en l'abitaziun ed al plaz da lavur? Tgi paja ils custs? La Fundaziun svizra per paraplegichers gida en mintga cas, là nua che nagin è responsabel per ils custs u sche l'agid vegn refusà parzialmain u dal tut per motivs dal dretg da segiranza.

Sustegnair e vegnir sustegni
"Nus avain savens cridà ensemen." Christa Renggli che lavurava sco tgirunza avant maridar descriva la profunda commoziun cura ch'ella ha, a chaschun d'ina visita a Nottwil, per l'emprima gia stuì dar en il da mangiar a ses um perquai ch'el na pudeva mover la bratscha ed ils mauns. "Co vegn jau a frida cun questa situaziun, sch'ella resta uschia? - Co vegn Sepp a supportar ella? - Nus avain dentant era emprendì da puspè viver pli conscientamain. Con spert po tut sa midar." Sentiments daditg emblidads vegnan puspè a la surfatscha, regurdientschas da temps passads. Per exempel da l'empermischun davant l'altar: "...en buns ed en nauschs temps."
Era ils mats pateschan, laschan encrescher per lur bab. La mamma discurra cun els sur da tut quai ch'als mudregia. "Tge po daddy puspè far? EI ha gea empermess da mussar a mai dad ir cun l'aissa." Uffants na conuschan naginas stgisas, ma els pon era s'adattar senza grondas cumplicaziuns. La sutga cun rodas n'è per els nagin problem. A chaschun d'ina visita en la clinica dumondan els malpazientamain: "Daddy, cura vas finalmain en letg? Nus lessan ir cun tia sutga cun rodas!" Co pudess el refusar ad els quest giavisch! Secundas pli tard charreschan ils dus strolis cuntents tras la halla d'entrada.

Guardar enavant
Daniel e Roger givlan dal plaschair cura che lur bab vegn per l'emprima gia a chasa per ina fin d'emna. Els raivan sin la sutga cun rodas, raquintan plain anim e discurran d'in cuntin. Era il levsenn è mintgatant in bun remedi. Il bab auza il det cura ch'els daventan memia sfarfatgs. Daniel smetta per in mumentin e beffegia alura da quai malizius: "Ti na pos ma betg tschiffar!" Sepp surria sa regurdond da l'episoda: "Quai è bain era ina moda da patratgar positiv - da chattar era anc en la mendra situaziun in pitschen avantatg." Ma la tristezza arriva alura gist uschè spontanamain la dumengia suentermezdi cura ch'il bab sto puspè returnar en il center da paraplegia. Il pitschen Roger sa tegna ferm vi dal bab, auza ses manut cun la detta stendida e supplitgescha cun larmas en ils egls: "Navaira - tschintg giadas durmir e lura vegns ti puspè - franc?"

Dumondas deprimentas
Dapi l'october prova Josef Renggli da lavurar 50%. Quai è pussaivel grazia a la vasta automatisaziun en la chascharia e las grondas conuschientschas ed experientschas anc nunremplazzablas dal maister chaschader. Bleras lavurs na po el dentant betg pli far.
Josef Renggli accepta las numerusas restricziuns per part dolurusas en sia vita. EI na guarda betg enavos. Avant el stat l'avegnir. Malgrà tut ha el gì gronda fortuna en la disfortuna.
Dentant era disfortuna en la fortuna. I restan dumondas che smatgan e turmentan: L'auta dosa da steroids che vegn dada immediat en cas d'ina blessura dal magugl dal dies è oz la norma en tut il mund. Steroids eviteschan u reduceschan edems dal magugl dal dies. Questas unfladiras smatgan sin il magugl dal dies e donnegian el anc dapli. Josef Renggli ha survegnì il medicament l'emprima gia tschintg uras suenter l'accident.
Enfin a l'operaziun èn passadas 12 uras. Tut quest temp è il magugl dal culiez stà sut la pressiun dal tschintgavel spinal dal culiez rut e spustà. La reposiziun d'in spinal dal dies rut sto succeder immediat aifer paucas uras, sch'ins vul garantir schanzas optimalas da restabiliment. En il segund ospital nua ch'il blessà è vegnì tractà eran las salas d'operaziun occupadas per uras. La gronda paralisa era a l'entschatta ina cumpletta tar Josef Renggli. Durant il lung temp da spetga è quella vegnida mendra. L'operaziun ha purtà il levgiament ed ha inizià il restabiliment neurolog. Il spinal dal culiez n'è però betg vegnì stabilì. 
E la finala è il blessa vegnì transportà trais giadas en la fasa acuta, ina giada cun l'ambulanza en in stadi anc betg tractà. Transports multipels sa laschan evitar.
Co fiss la situaziun oz, sche la fasa acuta fiss sa splegada en moda optimala? Fiss Josef Renggli oz in um dal tuttafatg saun? Nagin na po cumprovar quai, ma er betg snegar.

Nossa incumbensa è quella da dar sustegn permanent ad umans sco Josef Renggli e lur famiglias. E nus na smettain betg da cumbatter sur ils cunfins politics e chantunals per ina reabilitaziun cumplessiva e cun quai optimala. Quella cumenza al lieu d'accident e sa lascha cuntinuar en moda empermettenta ed economicamain supportabla sulettamain en ina clinica spezialisada per tals cas.